CELEX: 32018R0677
Language: ro
Date: 2018-05-03 00:00:00
Title: Regulamentul (UE) 2018/677 al Comisiei din 3 mai 2018 de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea taumatinei (E 957) ca potențiator de aromă în anumite categorii de produse alimentare (Text cu relevanță pentru SEE. )

4.5.2018   
            
            
               RO
            
            
               Jurnalul Oficial al Uniunii Europene
            
            
               L 114/10
            
         REGULAMENTUL (UE) 2018/677 AL COMISIEI
   din 3 mai 2018
   de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea taumatinei (E 957) ca potențiator de aromă în anumite categorii de produse alimentare
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
   întrucât:
   
               (1)
            
            
               Anexa II la Regulamentul (CE) nr. 1333/2008 prevede o listă a Uniunii conținând aditivii alimentari autorizați pentru utilizare în produsele alimentare și condițiile de utilizare a acestor aditivi.
            
         
               (2)
            
            
               Lista respectivă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2) fie la inițiativa Comisiei, fie în urma unei cereri.
            
         
               (3)
            
            
               În conformitate cu anexa II la Regulamentul (CE) nr. 1333/2008, taumatina (E 957) este autorizată pentru utilizare în Uniune ca aditiv alimentar în diverse categorii de produse alimentare și la niveluri de utilizare specifice.
            
         
               (4)
            
            
               La 12 noiembrie 2014, a fost depusă o cerere de extindere a utilizării taumatinei (E 957) ca potențiator de aromă în mai multe categorii de produse alimentare la niveluri de utilizare specifice. Cererea a fost pusă la dispoziția statelor membre de către Comisie în temeiul articolului 4 din Regulamentul (CE) nr. 1331/2008.
            
         
               (5)
            
            
               Taumatina a fost evaluată în anii 1984 (3) și 1988 (4) de către Comitetul științific pentru alimentație (Scientific Committee for Food – SCF) al Uniunii Europene. Taumatina a fost considerată acceptabilă pentru utilizare, iar doza zilnică acceptabilă (DZA) a fost stabilită ca „nespecificată”. În ultima evaluare s-a constatat de asemenea că taumatina, fiind o proteină, este transformată prin digestie în componentele alimentare normale.
            
         
               (6)
            
            
               În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară (denumită în continuare „autoritatea”) pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008.
            
         
               (7)
            
            
               La 13 noiembrie 2015, autoritatea a emis un aviz științific (5) cu privire la siguranța propunerii de extindere a utilizării și a nivelurilor de utilizare a taumatinei (E 957) ca aditiv alimentar. Emițând un asemenea aviz, autoritatea a hotărât că o comparație între expunerea rezultată în urma utilizărilor și a nivelurilor de utilizare actuale și expunerea rezultată în urma utilizărilor propuse suplimentare ar fi suficientă pentru a evalua siguranța taumatinei.
            
         
               (8)
            
            
               Expunerea estimată atât pentru utilizările și nivelurile de utilizare autorizate în prezent, cât și pentru utilizările și nivelurile de utilizare extinse propuse pentru taumatină, a dus la un aport mediu cuprins între 0,03 și 0,10 mg/kg greutate corporală/zi la persoanele în vârstă, ajungând până la 0,13-0,34 mg/kg greutate corporală/zi la copii. Valorile superioare ale expunerii au fost cuprinse între 0,13 și 0,32 mg/kg greutate corporală/zi la adolescenți, ajungând până la 0,09-1,10 mg/kg greutate corporală/zi la adulți. Această expunere a consumatorilor este considerată a fi minoră, ea nereprezentând, prin urmare, un motiv de îngrijorare privind siguranța.
            
         
               (9)
            
            
               Autoritatea a concluzionat, pe baza evaluărilor toxicologice existente, că propunerea de extindere a utilizărilor și modificările nivelurilor de utilizare nu ar reprezenta un motiv de îngrijorare privind siguranța.
            
         
               (10)
            
            
               Cu toate că autoritatea a calculat expunerea la taumatină (E 957) folosind nivelurile de utilizare actuale maxime și utilizările și nivelurile de utilizare extinse propuse, astfel cum au fost furnizate de solicitant, utilizarea taumatinei (E 957) ca potențiator de aromă ar trebui să fie limitată la acele categorii de alimente pentru care există o necesitate tehnologică suficientă care nu poate fi satisfăcută prin nicio altă metodă realizabilă din punct de vedere economic și tehnologic, iar utilizarea nu va induce în eroare consumatorul.
            
         
               (11)
            
            
               Utilizarea taumatinei (E 957) ca potențiator de aromă ameliorează proprietățile organoleptice ale produselor alimentare sărate. Taumatina poate accentua gustul umami și savuros în sosuri și gustări, făcând ca produsele alimentare să fie mai apetisante pentru om.
            
         
               (12)
            
            
               Prin urmare, este oportun să se autorizeze utilizarea taumatinei (E 957) ca potențiator de aromă în produse alimentare din categoriile 12.6 „Sosuri” și 15.1 „Gustări pe bază de cartofi, cereale, făină sau amidon” la un nivel maxim de 5 mg/kg pentru fiecare categorie de produse alimentare.
            
         
               (13)
            
            
               Prin urmare, anexa II la Regulamentul (CE) nr. 1333/2008 ar trebui modificată în consecință.
            
         
               (14)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 3 mai 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 31.12.2008, p. 16.
   
      (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
   
      (3)  Rapoartele Comitetului științific pentru alimentație cu privire la îndulcitori (avizul emis de către SCF la 14 septembrie 1984). Document disponibil online la adresa: http://aei.pitt.edu/40825/1/16th_food.pdf.
   
      (4)  Rapoartele Comitetului științific pentru alimentație cu privire la îndulcitori (seria 21). Aviz exprimat la 11 decembrie 1987 și 10 noiembrie 1988 și adoptat la 10 noiembrie 1988. Document disponibil online la adresa: http://aei.pitt.edu/40830/1/21st_food.pdf.
   
      (5)  EFSA Journal 2015; 13(11):4290.
   
      ANEXĂ
      Partea E din anexa II la Regulamentul (CE) nr. 1333/2008 se modifică după cum urmează:
      
                  1.
               
               
                  În categoria de produse alimentare 12.6 „Sosuri” se introduce următoarea rubrică după cea referitoare la aditivul alimentar E 955:
                  
                               
                           
                           
                              „E 957
                           
                           
                              Taumatină
                           
                           
                              5
                           
                           
                               
                           
                           
                              numai ca potențiator de aromă”
                           
                        
            
                  2.
               
               
                  În categoria de produse alimentare 15.1 „Gustări pe bază de cartofi, cereale, făină sau amidon” se introduce următoarea rubrică după cea referitoare la aditivul alimentar E 955:
                  
                               
                           
                           
                              „E 957
                           
                           
                              Taumatină
                           
                           
                              5
                           
                           
                               
                           
                           
                              numai ca potențiator de aromă”